Poliisi on saanut valmiiksi esitutkinnan, jossa kahta 2001 ja 2002 syntynyttä miestä epäillään murhan yrityksestä ja törkeästä ryöstöstä.

Mies löytyi pahoinpideltynä huhtikuussa Vantaan Mikkolassa. Kuvituskuva. Jukka Ritola

Itä-Uudenmaan poliisi on tutkinut pahoinpitelyä, jossa vuonna 1962 syntynyt mies sai vakavia vammoja Vantaan Mikkolassa 28. huhtikuuta. Poliisi tiedottaa saaneensa esitutkinnan valmiiksi ja tapauksen siirtyvän syyteharkintaan.

Ohikulkija löysi miehen makaamassa maassa tajuttomana ja verisenä Lyyranpolulta aamuyöllä kello viiden aikoihin. Ohikulkija ilmoitti asiasta hätäkeskukseen.

Pahoinpitely oli tallentunut valvontakameroihin. Valvontakameran kuvista näkyi, miten kaksi miestä kävi uhrin kimppuun lyöden ja potkien häntä useita kymmeniä kertoja pelkästään pään alueelle. Pahoinpitely jatkui pitkään vielä senkin jälkeen, kun mies oli kaatunut maahan ja menettänyt tajuntansa.

Epäillyt miehet poistuivat uhrin luota kaksi kertaa, mutta palasivat takaisin jatkamaan tajuttoman uhrin potkimista. Yhteensä pahoinpitely kesti noin 13 minuuttia.

Pahoinpitelyn seurauksena miehen kasvoista murtui useita luita ja hän joutui olemaan useita viikkoja sairaalahoidossa.

Pahoinpitelyn yhteydessä tajuttomalta uhrilta vietiin lompakko ja pankkikortti. Myöhemmin tekijät nostivat pankkikortilta lähes 3 000 euroa rahaa. Rahat käytettiin pääasiassa uhkapeleihin. Lisäksi toinen tekijä osti rahoilla käytetyt sähköurut.

Teosta on ollut vangittuna kaksi nuorta miestä. He ovat syntyneet vuosina 2001 ja 2002. Molempia epäillään murhan yrityksestä ja törkeästä ryöstöstä.